CELEX: 62009CN0095
Language: fi
Date: 2009-03-06 00:00:00
Title: Asia C-95/09: Kanne 6.3.2009 — Euroopan yhteisöjen komissio v. Irlanti

16.5.2009   
            
            
               FI
            
            
               Euroopan unionin virallinen lehti
            
            
               C 113/25
            
         Kanne 6.3.2009 — Euroopan yhteisöjen komissio v. Irlanti
   (Asia C-95/09)
   2009/C 113/48
   Oikeudenkäyntikieli: englanti
   
      Asianosaiset
   
   
      Kantaja: Euroopan yhteisöjen komissio (asiamiehet: S. Pardo Quintillán ja A. A. Gilly)
   
      Vastaaja: Irlanti
   
      Kantaja vaatii, että yhteisöjen tuomioistuin
   
   toteaa, että
   
               —
            
            
               koska Irlanti ei ole määritellyt yhdyskuntajätevesien käsittelystä 21.5.1991 annetun neuvoston direktiivin 91/271/ETY (1) 5 artiklan 1 kohdassa tarkoitettuja haavoittumiselle alttiita alueita täysimääräisesti ja asianmukaisesti
            
         
               —
            
            
               koska Irlanti ei ole pannut täysimääräisesti ja asianmukaisesti täytäntöön kyseisen direktiivin 3 artiklan 1 kohdan, 3 artiklan 2 kohdan, 5 artiklan 2 kohdan, 5 artiklan 3 kohdan, 5 artiklan 4 kohdan ja 5 artiklan 5 kohdan velvoitteita tiettyjen haavoittumiselle alttiiden alueiden osalta
            
         
               —
            
            
               koska Irlanti ei ole varmistanut edellytettyyn määräaikaan eli 31.12.1998 mennessä kyseisen direktiivin 5 artiklan 2 ja 3 kohdassa mainittua käsittelytasoa kaikkien sellaisten yhdyskuntajätevesien osalta, jotka ovat peräisin tietyistä taajamista, joiden asukasvastineluku on yli 10 000, ja jotka johdetaan haavoittumiselle alttiihin vesistöihin tai haavoittumiselle alttiiden vesistöjen relevanteille valuma-alueille
            
         
               —
            
            
               koska Irlanti ei ole varmistanut tiettyjen taajamien osalta, että kyseisen direktiivin 3 artiklan 1 kohdassa edellytetty viemäröintijärjestelmä on kyseisen direktiivin 3 artiklan 2 kohdan vaatimusten mukainen, ja
            
         
               —
            
            
               koska Irlanti ei ole suorittanut kyseisen direktiivin 5 artiklan 6 kohdassa mainittua ensimmäistä pakollista tarkastelua edellytettyyn määräaikaan eli 31.12.1997 mennessä, se ei ole noudattanut edellä mainittujen artiklojen eikä direktiivin 19 artiklan mukaisia velvoitteitaan ja
            
         
               —
            
            
               koska Irlanti ei ole toimittanut 23.4.1999 päivätyssä kirjeessä pyydettyjä tietoja, se ei ole noudattanut EY 10 artiklan mukaisia velvoitteitaan
            
         
               —
            
            
               Irlanti on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komissio katsoo, että Irlanti ei ole noudattanut direktiivin 3, 5 ja 19 artiklan eikä EY 10 artiklan mukaisia velvoitteitaan seuraavista syistä:
   Boyne Estuaryn osalta komissio katsoo, että koska Irlanti ei ole antanut muodollista ilmoitusta tämän alueen määrittämisestä, se ei ole määritellyt täysimääräisesti ja asianmukaisesti haavoittumiselle alttiita alueita direktiivin 5 artiklan 1 kohdan mukaisesti. Muiden alueiden osalta, joita ei ole määritelty haavoittumiselle alttiiksi, komissio myöntää, että Irlanti on määritellyt ne 5 artiklan 1 kohdassa tarkoitetulla tavalla, mutta väittää, että tällä hetkellä käytettävissä olevat muodolliset ilmoitukset alueiden määrittämisestä eivät ole riittävän täsmällisiä asianomaisen haavoittumiselle alttiin alueen rajojen määrittämiseksi.
   Direktiivin 3 artiklan 1 ja 2 kohdan osalta Irlannin lainsäädännössä säädetään 3 artiklan 1 kohdan toisessa alakohdassa mainitun täytäntöönpanoa koskevan määräajan lykkäämisestä siten, että se ei ole 31.12.1998 vaan 14.6.2001. Komissio väittää, että direktiivissä ei säädetä tällaisesta lykkäämismahdollisuudesta. Komissio toteaa myös, että niiden 32 alueen osalta, jotka Irlanti sittemmin määritteli haavoittumiselle alttiiksi, kansallisessa lainsäädännössä ei noudatettu direktiivin 5 artiklassa mainittua määräaikaa 31.12.1998.
   Komissio väittää, että niiden alueiden osalta, jotka Irlanti jätti virheellisesti määrittelemättä haavoittumiselle alttiiksi, se ei ole käytännössä noudattanut 3 artiklan 1 ja 2 kohdan eikä 5 artiklan 2, 3 ja 4 kohdan säännöksiä sellaisten taajamien osalta, joiden asukasvastineluku on yli 10 000, eikä 5 artiklan 2, 3 ja 4 kohdan säännöksiä direktiivin 5 artiklan 5 kohdan soveltamisalaan kuuluvien jätevedenpuhdistamojen osalta.
   Komissio katsoo, että Irlanti on rikkonut direktiivin 5 artiklan 6 kohtaa, koska se ei ollut suorittanut haavoittumiselle alttiiden alueiden määrittämisen ensimmäistä tarkastelua 31.12.1997 mennessä.
   Komissio katsoo lopuksi, että Irlanti ei ole noudattanut EY 10 artiklan mukaisia velvoitteitaan, koska se ei ole toimittanut selkeitä karttatietoja, joissa osoitettaisiin haavoittumiselle alttiiden alueiden ja relevanttien valuma-alueiden laajuus sekä asianomaisten taajamien sijainti määräaikaan eli 31.12.1998 mennessä.
   
      (1)  Yhdyskuntajätevesien käsittelystä 21.5.1991 annettu neuvoston direktiivi 91/271/ETY (EYVL L 135, s. 40)